حمید آرغیش و 80 ایل حئکایه میز - علیرضا ذیحق
آذربایجان حئکایه ادبیاتی نین پارلاق ایسمی حمید آرغیش ،یئنی جه یاییلمیش " 80ایل حئکایه میز" آدلی کیتابی ایله بیر شاه اثره ایمضا آتاراق ، گونئی آذربایجان حئکایه سی نین اونودولماز یارادیجی لارینی گون ایشیقینا چیخاردیری . بو آنتولوژی تدقیقی بیر اثر اولارکن ، گونش ایلی 1300دن باشلارکن 1380نجی ایله قدر ، حئکایه یازار لاری نین حیاتی حاققیندا بیلگی وئررکن اونلارین حئکایه لرین دن نمونه لرده وئریر. یازیچی بو ایشه چوخلی امک وئریرسه ده بو ایشین دَیَری کی پیرلانتا دک گؤزلری قاماشدیریر ، اوندادیر کی هئچ بیر قایناق دا بو خصوصدا آراشدیرما آپاریلماییب . یازارین قید ائتدی یی بو سؤز کی " گونئی آذربایجان حئکایه ادبیاتینی آراشدیرماق ایسته ین محقق و یا بو ساحه یه واریب بو قونونو تاراییب بیلگی لنمک ایسته ین هر بیر حئکایه سئور، آجی بیر واقعیت له اوغراشیر :
" قایناق قیتلیغی !!" داها دقته لاییق دیر . بونا گؤره حمید آرغیش چتین بیر یولون یولچوسو اولارکن ، اسکی کیتاب ، قزئت و درگی لری کی بو زمانه ده چوخ آزتاپماق اولار ، صفحه صفحه آراشدیرماغا همت گؤستریب و گیزلین اینجی لری بیر صنعتکار کیمی ، ایپه دوزوب آذربایجان ادبیات تاریخی نین بوینونا آسیب . هم ده یازیچی بو ایشه قناعت ائتمه دن اونلاری تارخ جهتین دن آردیجیل حالینا سالیب دی کی اؤزو بو خصوصدا بئله دئییر: " بو دفترده 1380نجی ایللره جن چیخان یازیچی لاریمیزین اثرلرینی آختارمیشیق. بورایا داخیل اولان حئکایه لرین اساس اورتاقلیغی یازار لاری نین حئکایه چی اولدوغودور . کیتایا داخیل اولان یازار لاری تاریخ اساسدا سیرالارمیشیق. بو ایسه حئکایه میزین تاریخ بویو گلیشمه سینی اؤنه چیخاردیر... سئچیلمیش حئکایه لر ایسه شخصی سلیقه ایله سئچسیلمیش و هئچ بیر ال آپارمادان کیتابا داخیل ائدیلیبدیر."
بو کیتاب دا 40حئکایه چی ایله قارشی قارشی یاق کی " عباس پناهی ماکوئی " ایلک یازار اولاراق ، ایلک حئکایه یه ایمضاسین آتیب دی و کیتابا داخیل اولان اثرلرین سایی سی 51 حئکایه دیر. بو کیتاب کی " قیزیل اوزن " درنه یی طرفیندن2012م/1391 ایلینده تورکییه ده باسیلیب دیر ، جنوبی آذربایجان ادبیاتی نین اینکیشافیندا بؤیوک بیر رولی اولاراق ، دوغما یوردوموزون قاباقجیل کئچمیشینی گؤز اؤنونه سَریری. نثریمیزین وارلیقینی اوزه چیخاردیر و اونودولموش یازار لاریمیزین حقیقی گوج وایسم لری ، ادبیات سماسیندا اولدوز اولاراق سایریشماغا باشلاییرلار.
یازیچی نین کیتابدا ایکی اؤن سوزو واردیرکی بیری بو کیتابین یازیلیب توپلانماسیندا گؤتورولن آددیملارا عایید دیر و باشقاسی " ادبیات ، حئکایه ادبیاتی و حئکایه ادبیاتیمیزین تاریخینه بیر باخیش " باشلیقی ایله گلیب دیر. حمید آرغیش کی اؤزو گوجلو حئکایه یازار لاریندان بیری دیربوندان اؤنجه ایکی حئکایه کیتابی نین یازاری اولوب کی " قارلی ارک " و " سنین حئکایه لریم " او سیرادان دیر. البته یازیچی نین چوخلی اثرلری ده .وار کی یا مطبوعات صحیفه لرینده یاییلیب و یاییلماقدادیر یادا اینترنت سیته لرینده. سون سؤزاولاراق یازیچی نین گونئی آذربایجان حئکایه سی نین دوامی و اینکیشافی اوچون یازدیقی بیر نئچه جومله یه ایشاره اولونور :
" 1380نجی ایللردن بویانایعنی بو سون 10ایلده بیر چوخ گنج یازار و ادبیاتچیمیزمئیدانا آیاق قویوبدور . اینترنت اورتایا چیخاندان سونرا بیر چوخ یازاریمیز اؤز اثرلرینی ساده جه اینترنت اوزه رینده نشره وئریر... بیر چوخ ادبیات سیته سی یارانمیش و او سیته لرده معلصیر حئکایه میزدن نمونه لرده وئریلمیشدیر...سون سؤز بوکی حئکایه ادبیاتیمیز دوشوندوک دن داها هیزلی و داها گوجلو ایره لی گئدیر."
1391
وبلاگینیزلا تانیشلیغا چوخ سئویندیم.
یولونوز آچیق اولسون
حمید بی... سیزه اوغورلار... کیتابینیز دیرلی دیر ... آنجاق کاش چاپ کیفیت باخیمیندان یاخشی چاپا یئتیریلردی ... تشککورلر
عشق اولسون حئکایه اوجاغیمیزی ایستی ساخلایانلارا
pes_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab